Diari Oficial de la Generalitat Valenciana


Sumari del DOGV 165, del 29-05-1984 (1984/802951)

REIAL DECRET 3578/1983, de 28 de desembre, sobre traspàs de funcions i serveis de l'Estat a la Comunitat Valenciana en matèria d'investigació agrària.
------------------------------------------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/rd/1983/12/28/3578/dof/vci/html**

### Dades del document

Número de DOGV
:   165

Data del DOGV
:   29-05-1984

Secció del DOGV
:   DISPOSICIONS GENERALS

Número del document
:   1984/802951


Data del document
:   28-12-1983

Organisme emissor
:   Presidència del Govern

Tipus de document
:   Reial decret

Reial Decret 3578/1983, de 28 de desembre, sobre traspàs de funcions i serveis de l'Estat a la Comunitat Valenciana en matèria d'investiació agrària.  
El Reial Decret 4015/1982, de 29 de desembre, determina les normes i el procediment a què han d'ajustar-se les transferències de funcions i serveis de l'Estat a la Comunitat Valenciana.   
Segons que disposa el Reial Decret esmentat, que també regula el funcionament de la Comissió Mixta de Transferències prevista en la disposició transitòria quarta de l'Estatut d'Autonomia de la Comunitat Valenciana, aquesta Comissió, després de considerar la conveniència i legalitat de realitzar les transferències en matèria d'investigació agrària, adoptà en la reunió del dia 27 de juny de 1983, l'acord oportú, la virtualitat pràctica del qual n'exigeix l'aprovació pel Govern mitjançant Reial Decret.   
En atenció d'aquests motius, segons que disposa el número dos de la disposició transitòria quarta de l'Estatut d'Autonomia de la Comunitat Valenciana, a proposta dels Ministres d'Agricultura, Pesca i Alimentació i d'Administració Territorial, i amb la deliberació prèvia del Consell de Ministres, en la reunió del dia 28 de desembre de 1983,   
DECRETE:   
Article 1. r  
S'aprova l'acord de la Comissió Mixta prevista en la disposició transitòria quarta de l'Estatut d'Autonomia de la Comunitat Valenciana, pel qual es transfereixen funcions de l'Estat en matéria d'investigació agrària a la Comunitat Valenciana i se li traspassen els corresponents Serveis i Institucions i mitjans personals, materials i pressupostaris necessaris per a l'exercici d'aquelles.   
Article 2.n  
1. En conseqüència, queden transferides a la Comunitat Valenciana les funcions a què fa referència l'acord que s'inclou com a annex I d'aquest Reial Decret i traspassats en aquesta els Serveis i les Institucions i els béns drets i les obligacions, així com el personal i els crèdits pressupostaris que figuren en les relacions adjuntes al propi acord de la Comissió Mixta, en els termes i les condicions que s'hi especifiquen.   
2. En l'annex II d'aquest Reial Decret s'inclouen les disposicions legals afectades per aquesta transferència.   
Article 3.r  
Els traspassos a què fa referència aquest Reial Decret tindran efectivitat a partir del dia assenyalat en l'acord de la Comissió Mixta esmentada, i queden convalidats a tots els efectes els actes administratius destinats al manteniment dels serveis en el mateix règim i nivell de funcionament que tenien en el moment de l'adopció de l'acord que es transcriu com a annex I d'aquest Reial Decret i que hagués dictat el Ministeri d'Agricultura, Pesca i Alimentació fins a la data de publicació d'aquest Reial Decret.   
Article 4.t   
Aquest Reial Decret entrarà en vigor el mateix dia de la publicació en el "Boletín Oficial del Estado".   
DISPOSICIO DEROGATORIA  
Queda derogat l'article seté del Reial Decret 299/1979, de 26 de gener, pel qual es traspassen competències de l'Administració de l'Estat al Consell del País Valencià en matèria d'investigació agrària .   
Donat a Baqueira Beret, el 26 de desembre de 1983.   
JOAN CARLES R.  
El Ministre de la Presidència,  
JAVIER MOSCOSO DEL PRADO Y MUÑOZ  
ANNEX I  
El Sr. Gonzalo Puebla de Diego i la Sra. Maria Blanca Blanquer i Prats, Secretaris de la Comissió Mixta prevista en la disposició transitòria quarta de l'Estatut d'Autonomia de la Comunitat Valenciana,   
CERTIFIQUEN:   
Que la sessió plenària celebrada el 27 de juny de 1983, s'adoptà acord sobre transferència a la Comunitat Valenciana de les funcions i dels serveis en matèria d'investigació agrària, en els termes que tot seguit s'assenyalen:   
A) Referència a normes constitucionals, estatutàries i legals en què s'empara la transferència.   
La Constitució, en l'article 148.1.17, estableix que les Comunitats Autònomes podran assumir competències en foment de la investigació, i en l'article 149.1.13 i 15 l'Estat es reserva la competència exclusiva en foment i coordinació general de la investigació científica i tècnica, així com les relacions internacionals.   
D'altra banda, l'Estatut d'Autonomia de la Comunitat Valenciana estableix en l'article 31 que correspon a la Comunitat Valenciana la competència exclusiva de la investigació  
En base d'aquestes previsions constitucionals i estatutàries és legalment possible que la Comunitat Valenciana tinga competències en matèria d'investigació agrària, per la qual cosa cal realitzar ja, en aquest camp, transferències de funcions d'aquesta mena.   
El Decret-Llei 17/1971, de 28 d'octubre, creà l'Institut Nacional d'Investigacions Agronòmiques (INIA), per fusió de l'Institut Nacional d'Investigacions Agronòmiques, l'Institut Forestal d'Investigacions i Experiències i el Patronal de Biologia Animal.   
D'altra banda, el Decret 1281/1972, de 20 d'abril, encomana a l'INIA totes les funcions d'investigació que sobre el sector agrari són competència del Ministeri d'Agricultura, Pesca i Alimentació.   
B) Funcions de l'Estat que assumeix la Comunitat Autònoma identificació dels serveis que es traspassen.   
1. Es transfereixen a la Comunitat Valenciana, dins de l'àmbit territorial, en els termes d'aquest acord i dels Decrets i d'altres normes que el facen efectiu i es publiquen en el "Boletín Oficial del Estado", les funcions següents:   
a) La direcció i gestió de totes les unitats d'investigació que es traspassen.   
b) L'execució de Projectes d'Investigació inclosos en els Programes Nacionals d'Investigació Agrària, rebent-hi el finançament corresponent dels pressupostos de l'INIA.   
c) L'execució dels Projectes d'Investigació derivats d'acords i convenis internacionals subscrits o a subscriure per l'Estat, rebent-hi el finançament corresponent dels pressupostos de l'INIA.   
d) La tramitació dels Projectes d'Investigació Agrària d'interés per al territori, per a la possible inclusió en els Programes Nacionals.   
e) La selecció, execució, el seguiment i control dels Projectes d'Investigació Agrària no inclosos en els Programes Nacionals. La Comunitat Autònoma atendrà, alhora, mitjançant acords bilaterals, les propostes de Projectes d'Investigació d'altres comunitats que aporten el finançament necessari a l'efecte.   
f) La coordinació, al territori, entre investigació, experimentació, divulgació i informació agrària.   
g) La difusió, al territori, dels resultats dels Projectes d'Investigació inclosos en Programes Nacionals o Regionals, així com l'explotació d'aquests darrers.   
h) La subscripció de Convenis en matèria d'Investigació i Experimentació Agrària amb Organismes i Entitats públics o privats, sempre que no siguen Entitat ni Organisme internacionals.   
i) La Comunitat Autònoma podrà sol·licitar de l'Estat la signatura de convenis internacionals d'investigació agrària el finançament dels quals siga realitzat amb fons propis de la Comunitat.   
2. Per a l'efectivitat de les funcions relacionades es traspassen a la Comunitat Valenciana que n'és receptora, els serveis de l'INIA que s'especifiquen en la relació corresponent.   
C) Competències, serveis i funcions que es reserva l'Administració de l'Estat.   
En conseqüència amb la relació de funcions traspassades, romandran en el Ministeri d'Agricultura, Pesca i Alimentació, i continuaran sent de la seua competència per a ser exercides les següents funcions i activitats que legalment té atribuïdes:  
a) Definició d'objectius i directrius generals a nivell nacional de la política d'investigació agrària.  
b) La direcció i gestió de les unitats d'investigació que es reserve l'Administració de l'Estat.  
c) L'execució dels projectes d'investigació que s'encomanen a les unitats esmentades en els programes nacionals.  
d) La coordinació general dels projectes inclosos en els Programes Nacionals d'Investigació Agrària, incloent en aquesta coordinació el seguiment i el control.   
e) Les relacions científiques internacionals en matèria d'investigació agrària. La Comunitat Autònoma podrà assistir i participar dins de la delegació espanyola en aquelles reunions preparatòries de subscripció de convenis de caràcter internacional quan hi siga requerida, i sol·licitar la participació en qualsevol cas quan s'hi tracte de matèries que afecten els seus interessos.   
f) La difusió a nivell nacional dels resultats dels programes d'Investigació Agrària, així com l'explotació dels derivats de programes nacionals.   
D) Funcions en què han de concórrer l'Administració de l'Estat i la Comunitat Autònoma de cooperació.   
1. Es desplegaran coordinadament entre el Ministeri d'Agricultura, Pesca i Alimentació i la Comunitat Valenciana, a través de l'òrgan col·legiat que siga reglamentàriament establert per l'esmentat Ministeri i amb participació de totes les Comunitats Autònomes les funcions següents:   
a) Desenvolupar les directrius generals d'Investigació Agrària establertes pel Ministeri d'Agricultura, Pesca i Alimentació.   
b) Determinar els criteris objectius per a l'assignació territorial de fons destinats al finançament de projectes d'investigació.   
c) Determinar el percentatge del total dels fons destinats a finançar els Programes d'Investigació, fent l'assignació del percentatge esmentat a cada Comunitat Autònoma i a l'INIA, en base a criteris establerts en l'apartat b). Les Comunitats Autònomes i l'INIA presentaran projectes d'investigació per accedir al finançament.   
d) Conéixer i ratificar els projectes avaluats positivament per l'INIA i reconsiderar, per a la possible aprovació, aquells l'avaluació dels quals no ha estat positiva, dins de l'assignació inicialment establerta.   
e) Seleccionar entre els altres projectes avaluats positivament els que hauran de ser finançats amb els recursos pendents d'assignar en els apartats anteriors. Aquests projectes seran informats per una Comissió Tècnica formada per representants de l'INIA i de les Comunitats Autònomes, que requerirà els informes que considere adients.   
f) Els projectes aprovats constituiran els Programes Nacionals, que seran declarats i coordinats pel Ministeri d'Agricultura, Pesca i Alimentació, i rebran de les Comunitats Autònomes la informació necessària per al seguiment i control. L'INIA facilitarà l'informació necessària perquè les Comunitats Autònomes puguen efectuar el seguiment dels projectes d'investigació.   
g) Conèixer els convenis i acords d'investigació subscrits per les Comunitats Autònomes.   
h) Considerar i estudiar els possibles convenis nacionals i internacionals a subscriure per l'Estat.   
i) Rebre informació sobre aquells projectes d'investigació que realitzen les Comunitats Autònomes amb recursos propis.   
j) Acordar la forma de prestació dels serveis tècnics a facilitar per l'INIA a les Comunitats Autònomes.   
2. D'acord amb el principi de solidaritat, l'Administració de l'Estat atendrà prioritàriament les Comunitats Autònomes que no disposen de mitjans d'infrastructura en matèria d'investigació agrària. Per això, dins de les partides pressupostàries corresponents s'assignaran els fons que completen els que les Comunitats Autònomes citadas assignen a tal finalitat.   
3. L'INIA facilitarà a les Comunitats Autònomes, en la mesura dels possibles, la col·laboració i informació que necessiten en les matèries de la seua competència.   
4. La Comunitat Autònoma prestarà, en la mesura de les possibilitats, i quan així ho requeresca el suport necessari dels investigadors, equips científics i unitats d'investigació agrària, per contribuir a l'exercici de la coordinació general de la investigació i a la representació científica internacional per part de l'Administració de l'Estat a la formació del personal científic i tècnic de l'Administració de l'Estat i d'altres Comunitats Autònomes, en un marc de col·laboració mútua. Alhora, posarà a disposició de tots els agricultors i usuaris de l'Estat els resultats obtinguts de tota la investigació agrària que realitze.   
E) Béns, drets i obligacions de l'Estat que es traspassen.  
1. Es traspassen a la Comunitat Valenciana els béns drets i obligacions de l'Estat que s'inclouen en l'inventari detallat en la relació adjunta núm. 1, on queden identificats els immobles i les concessions i els contractes afectats pel traspàs. Aquests traspassos es formalitzaran segons que estableix la disposició transitòria quarta de l'Estatut d'Autonomia i d'altres disposicions aplicables en cada cas.   
2. En el termini d'un mes des de l'aprovació d'aquest acord pel Govern, seran signades les actes corresponents de lliurament i recepció de mobiliari, equip i material inventariable.   
F) Personal adscrit als Serveis i Institucions que es traspassen.   
1. El personal adscrit als Serveis i Institucions traspassats i que es referència nominalment en la relació número 2, passarà a dependre de la Comunitat Valenciana, en els termes legalment prevists per l'Estatut d'Autonomia i d'altres normes aplicables en cada cas, i en les circumstàncies que s'especifiquen en la relació adjunta i amb el número de Registre de Personal.   
2. La Subsecretaria del Ministeri d'Agricultura, Pesca i Alimentació i d'altres òrgans competents en matèria de personal notificaran als interessats el traspàs i la nova situació administrativa en el moment que el Govern aprove aquest acord per Reial Decret. Alhora, remetrà als òrgans competents de la Comunitat Valenciana una còpia certificada de tots els expedients d'aquest personal traspassat, així com dels certificats d'havers, referits a les quantitats acreditades durant 1983, i l'Administració de l'Estat procedirà a modificar les plantilles orgàniques i pressupostàries en funció dels traspassos operats.   
G) Llocs de treball vacants que es traspassen.   
Els llocs de treball vacants dotats pressupostàriament que es traspassen són els que es detallen en les relacions adjuntes núm. 2, amb indicació del cos o escala a què estan adscrits o assimilats, nivell orgànic i dotació pressupostària corresponent.   
H) Valoració definitiva de les càrregues financers dels serveis traspassats.   
1. El cost efectiu que, segons la liquidació del pressupost de despeses per a 1982, correspon als serveis traspassats a la Comunitat Autònoma s'eleva amb caràcter definitiu a 336.084 milers de pessetes, segons detall que figura en la relació 3.1. El cost esmentat està minorat en 4.209 milers de pessetes per taxes i d'altres ingressos.   
2. El cost efectiu que figura detallat en els quadres de valoració es finançarà en els futurs exercicis de la forma següent:   
Transitòriament, mentre no entre en vigor la corresponent Llei de participació dels Tributs de l'Estat, mitjançant la consolidació en la Secció 32 dels Pressupostos Generals de l'Estat dels crèdits relatius als distints components del cost efectiu, pels imports que s'indiquen en les relacions 3.1, susceptibles d'actualització pels mecanismes generals previstos en cada Llei pressupostària.   
Les possibles diferències que es produesquen durant el període transitori a què fa referència l'apartat anterior, respecte al finançament dels serveis transferits, seran objecte de regulació en el tancament econòmic mitjançant la presentació dels comptes i estats justificatius corresponents davant d'una Comissió de liquidació que es constituirà en el Ministeri d'Economia i Hisenda.   
3. Els recursos financers que es destinen a sufragar les despeses originades per l'exercici dels serveis traspassats durant l'exercici de 1983, continuaran sent gestionats pel Ministeri d'Agricultura, Pesca i Alimentació fins a l'1 de gener de 1984.   
I) Documentació i expedients dels serveis que es traspassen.   
El lliurament de la documentació i dels expedients dels serveis traspassats es realitzarà en el termini d'un mes des de l'aprovació d'aquest acord pel Consell de Ministres.   
J) Data d'efectivitat de les transferències.   
La transferència de funcions i serveis i els traspassos de mitjans objecte d'aquest acord tindran efectivitat a partir del dia 1 de juliol de 1983.   
I perquè conste, expedeixen aquesta certificació a Madrid, el vint-i-set de juny de mil nou-cents vuitanta-tres. Els Secretaris de la Comissió Mixta, Gonzalo Puebla de Diego i Maria Blanca Blanquer i Prats.   
ANNEX II  
Disposicions legals afectades per la transferència de serveis en matèria d'investigació agrària a la Comunitat Valenciana  
Decret-Llei, 28 d'octubre de 1971, pel qual es crea l'Institut Nacional d'Investigacions Agràries.   
Decret, 20 d'abril de 1972, pel qual es crea estructura orgànicament.   
Reial Decret, 15 de juliol de 1978, pel qual es modifica l'estructura orgànica.   
Reial Decret, 11 de maig de 1983, pel qual es modifica la composició del Consell de Direcció de l'INIA.   
Veure imatge


Còpia Permalink ELI